Morten Bødskov (S), 2003-12-10:
Siden Straffelovrådet af SR-regeringen blev bedt om at udarbejde den betænkning, der danner grundlag for det her lovforslag, kan man roligt sige, at arbejdet har lidt en lidt omtumlet tilværelse.
Regeringens respekt for rådets arbejde med at modernisere og skabe bedre balance i straffeloven har svinget gevaldigt.
Hvor regeringen fandt det opportunt, overtrumfede den rådets arbejde.
I andre tilfælde er vigtigheden af rådets arbejde blevet brugt som modargumenter mod fremsatte forslag.
Bag den i pressen unødig polemiserende fremstilling af enkelte elementer i det her lovforslag gemmer der sig faktisk et ret gennemarbejdet lovforslag, hvor en stor del af Straffelovrådets anbefalinger og overvejelser følges.
Men desværre er sigtet med rådets arbejde forsvundet.
Ideen om at modernisere straffeloven ved at gøre dens sammenhæng mere forståelig og skabe bedre balance mellem de enkelte strafferammer er forsvundet fra regeringens lovforslag.
Jeg vil gerne her understrege, at vi i Socialdemokratiet rent faktisk mente noget, da vi bidrog til, at Straffelovrådet skulle kigge på det her arbejde, og vi føler os faktisk i langt højere grad forpligtet af de anbefalinger, de kommer med, til en ny model for straffeloven.
Det gør vi, fordi vi synes, der er et pædagogisk sigte.
Vi synes, det er vigtigt helt overordnet at have en straffelov, som man kan forsvare og ikke mindst også forklare over for den øvrige del af befolkningen.
Vi mener, det er forstemmende, at regeringen vælger anderledes og i stedet krydrer Straffelovrådets arbejde med en ny omgang symbolpolitik uden reelt indhold.
På trods af det finder Socialdemokratiet det positivt, at man dog tager nogle af Straffelovrådets anbefalinger med.
Man kigger særlig på spørgsmålet om straffens fastsættelse og indfører paragraffer, som siger noget om, hvordan straffen henholdsvis har skærpende og formildende omstændigheder.
Det er godt, at det fastslås, at det er en formildende omstændighed, hvis kriminalitet begås af unge under 18 år, og vi finder det også tilfredsstillende, at, som vi vurderer det, der er skabt en række skærpende omstændigheder, som vi vurderer må kunne indfange tendensen til det, der har været til debat et par gange i salen, nemlig spørgsmålet om, hvorvidt kriminalitet er begået som led i organiseret kriminalitet. Desværre led konfliktrådene jo en krank skæbne i finanslovforhandlingerne og i forliget med Dansk Folkeparti.
De fortjener anderledes, og vi synes, at det er ærgerligt, at regeringen har valgt at fjerne deltagelse i konfliktråd som en formildende omstændighed ved den fremtidige strafudmåling.
Lovforslaget indeholder også strafskærpelse, når det handler om grov kriminalitet og grove tyverier.
Det kan Socialdemokratiet støtte.
Når det handler om gentagelseskriminalitet, så er det et ekstremt alvorligt problem.
Det er totalt uacceptabelt, uanset hvem der begår kriminaliteten.
Det positive billede er, at kriminaliteten blandt unge er faldende, men der er en mindre gruppe af meget hårde 15-17-årige kriminelle, der udskiller sig af statistikken.
Justitsministerens svar på dette problem har vi været inde på.
Vores synspunkt er, at det er rendyrket symbolpolitik, der her bliver præsenteret, og vi sætter et stort spørgsmålstegn ved, om det overhovedet nogen sinde vil blive brugt.
Der er et problem, men også efter det her svar, som justitsministeren har leveret, er der reelt intet svar på, hvad man vil gøre ved de unge, som rent faktisk er så hårdhudet kriminelle, som de er. Hvor er de forebyggende initiativer fra justitsministerens side, hvor er indsatsen i forhold til de hårdt belastede boligområder, de udsatte skoler, hvor vi ved, at disse unge i høj grad kommer fra?
Hvor er den generelle forebyggende politik på det her område?
Desværre må vi konstatere, også når vi læser justitsministerens svar på det her område, at så mangler justitsministeren stadig et sammenhængende bud på, hvad man gør ved de unge, som vi ved er i problemer, særlig i de hårdt belastede områder.
Når det handler om forhøjelsen af straffen for trusler mod vidner og vold mod tjenestemænd, så er det langt hen ad vejen noget, vi i Socialdemokratiet vil se positivt på.
Der er et problem, og vi mener, at justitsministeren langt hen ad vejen har et svar på det problem.
Selv om regeringen valgte det smalle forlig på kriminalforsorgsområdet med Dansk Folkeparti, så har vi faktisk stadig væk en interesse i, at det kaos, regeringen er ved at skabe, ikke forværres.
Derfor er vi nødt til at have fuld klarhed over lovforslagets konsekvenser for kriminalforsorgen.
Ligeledes mener vi stadig væk, at det er relevant, at justitsministeren tilkendegiver i hvert fald en tidligere udtalt modstand mod Dansk Folkepartis krav om minimumstraffe i forbindelse med det her lovforslags vedtagelse.
Med disse ord er Socialdemokratiet parat til at se positivt på det her lovforslags videre udvalgsarbejde.